**Inimă, te ții de poante!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Inimă, dacă se poate,

Înc-o zi, două mai bate!

Eu aș vrea și câțiva ani,

Că doar n-o faci pentru bani!

O faci numai pentru mine,

Știi că eu te-am ținut bine!

Te-am învățat să iubești

Și-acum tu mă părăsești?!

,,Haide, inimă bătrână”,

Ține-mă iar strâns de mână!

Moartea mai aibă răbdare

Că lumea-i destul de mare!

Și-apoi ce atâta grabă?

Nu mai are și-altă treabă?!

Nu-i strică o relaxare

Fără coasa din spinare!

Moarte, firul mai întinde,

Lasă-mă și nu te-aprinde!

Mai strânge-ți la gură sacul,

Nu tot mă-nțepa cu acul!

Iar tu, inimioară dragă,

Parcă n-ai mai ști de șagă!

Cum mă simți slobod la gură,

Tu o iei pe arătură…

Eu vreau să-mi repar bordeiul,

Tu-mi scurtezi de tot curmeiul!

Când lumea se veselește,

Tu-mi pui frână fără veste!